Ruĝfruntulo

La Uroripiso, Ruĝfruntulo aŭ Ruĝfrunta apaliso (Urorhipis rufifrons) estas specio de birdo de la familio de Cistikoledoj, kiu apartenas al la genro Urorhipis; ĝi estas plej ofte la ununura specio inkludata en tiu genro. Ĝi troviĝas en subsahara Orienta Afriko nome en Ĉado, Ĝibutio, Eritreo, Etiopio, Kenjo, Somalio, Sudano, Tanzanio kaj Ugando. Ties natura habitato estas seka savano.

Karaktera eco de tiu helgriza birdo estas la brunruĝeca frunto kiu nomigas la specion kaj en Esperanto kaj en la latina scienca nomo kie rufifrons estas du radikoj kiuj signifas kune “ruĝeca frunto”. Fakte tiu ruĝecbruna areo pluas tra la krono kaj nuanciĝas ĉe la nuko al griza dorso kie ankoraŭ restas ruĝecbrunaj nuancoj. Ankaŭ estas ruĝecaj la okulringo kaj la beko kiu malheliĝas pinte. La flugiloj kaj ĉefe la longa vosto estas preskaŭ nigrecaj. La subaj partoj estas tre helaj kun iom da helflaveca nuanco en ventro. Ankaŭ la kruroj estas ruĝecaj.

 Referencoj 
 BirdLife International 2004.  Spiloptila rufifrons.   2006 IUCN Ruĝa Listo de Minacataj Specioj. Konsultita la 27an de julio 2007.
Ryan, Peter (2006). Family Cisticolidae (Cisticolas and allies). pp. 378-492 in del Hoyo J., Elliott A. & Christie D.A. (2006) Handbook of the Birds of the World. Volume 11. Old World Flycatchers to Old World Warblers'' Lynx Edicions, Barcelona ISBN 978-84-96553-06-4

Kategorio:Paseroformaj
Kategorio:Cistikoledoj
Kategorio:Birdoj de Afriko